Valg af implantater til brystforstørrende operation

I denne del af guiden kan du læse en grundig gennemgang af alt det du skal tage stilling til vedr. dine silikoneimplantater.

Du vil kunne læse om implantatmærker, størrelse, form, profil på dine silikonebryster samt arrets placering og placeringen af implantater over eller under musklen.

Når du har læst denne del, vil du være meget bedre i stand til at kunne træffe et valg om dine implantater. Men uanset hvad, så er du sikret en grunding vejledning til din forundersøgelse sammen med din kirurg.

Valg af mærke – Motiva eller Mentor?

Hos AK Nygart bruger vi implantater af mærkerne Mentor og Motiva til brystforstørrende operation.

Fælles for Mentor og Motiva er, at de indeholder skærefast silikone. Skærefast silikone er mere formstabilt end f.eks. saltvandsimplantater, som består af en silikonepose med saltvand i. De skærefaste implantater har den fordel, at hvis der går hul i implantaterne, så vil silikonen ikke flyde ud, og det er dermed let at fjern igen.

Der er en masse tekniske forskelle på Mentor- og Motiva-implantater, men begge er nogle af de bedste implantater på markedet og er af rigtig god kvalitet.

Der er fordele ved begge typer af implantatmærker. Det er svært at pege på en profil som den bedste, for vi kigger altid på det anatomiske udgangspunkt for den brystforstørrende operation: Hvad er der plads til, hvad passer til kroppens proportioner, og hvad er smukt for lige netop dig.

Til en forundersøgelse vil din kirurg hjælpe dig med at vælge hvilket implantat, der passer bedst til dig og dine ønsker. Men uanset om du vælger Mentor eller Motiva til dine silikonebryster, så kan du være sikker på, at du vil få nogle af markedets sikreste implantater.

Når du har valgt hvilken producent, du ønsker dine implantater skal være fra, er der en række valgmuligheder, du herefter skal tage stilling til før din brystforstørrende operation.

Du skal vælge 1) formen på implantaterne, 2) profilen, og 3) størrelsen.

Din kirurg vil vejlede dig og hjælpe dig med at vælge alle disse tre ting. Og det gør han/hun først og fremmest ved at se og mærke på dit bryst og måle dig.

Der er nemlig en række faktorer der spiller ind på dine muligheder, og hvad kirurgen vil anbefale dig. Det er blandt andet afhængigt af hvilket look, du ønsker til dine silikonebryster, hvor bred din brystkasse er, og hvor elastisk din hud er.

Valg af form – Runde, runde Ergonomix eller anatomiske

Du er måske overrasket over, at vi også kommer ind på implantatets form. For hvor mange former er der til silikonebryster andet end runde? Er vi nu begyndt at arbejde med firkantede implantater?

Og svaret er ja og nej.

Der er andre former end det, vi kalder ”runde”, men det er ikke helt ovre i den anden grøft, hvor implantaterne er firkantede.

Når vi taler om runde implantater, så er det det helt klassiske silikoneimplantat med en flad bagside og en rund forside.

De andre former vi har er det, der hedder ”Anatomiske” hos Mentor og runde ”Ergonomix” hos Motiva.

Almindelige runde implantater kan rotere uden at det har en betydning for udseendet af silikonebrysterne. De anatomiske implantater er fladere øverst og fyldigere nederst, hvilket giver den karakteristiske dråbe-form. Det betyder samtidig også, at hvis implantatet mod forventning skulle rotere, vil brystet ændre form. Dette vil kræve korrektionskirurgi at rette op på. De anatomiske implantater anbefales til kvinder, der ønsker et naturligt bryst, men ikke har så meget brystvæv selv.

Motivas Ergonomix-implantater er faktisk også runde implantater, men de har lidt af de samme egenskaber som Mentors anatomiske implantater. De kan roteres rundt ligesom runde implantater, men de er samtidig kun fyldt 80%, hvilket betyder at de vil have mere fylde i den ende, der vender nedad end den ende der vender opad. På den måde ligner silikonebryster med Ergonomix-implantater mere et naturligt bryst end de runde implantater, der giver lige så meget fylde opadtil som nedadtil. Men roterer implantatet vil tyngdekraften gøre sådan, at de alligevel vil være mere fyldige i bunden.

Der er også med Ergonomix-implantater, at vi kan lave brystforstørrende operation med mini-ar. Implantatet er nemlig så blødt, at det kan presses ind gennem meget små huller, og dermed kan arret også gøres mindre.

Valg af profil

Både implantater fra Mentor og Motiva har forskellige profiler – Og det er altså ikke profiler på sociale medier.

Et implantats profil angiver hvor meget implantatet strutter. Altså hvor meget fylde de har udad, når man ser dem fra siden.

Alle størrelser har en variant i de forskellige profiler. Mens diameteren angiver hvor bredt implantatet er, så angiver profilen hvor meget implantatet strutter.

Når du skal bestemme dig for hvilken profil du ønsker dine implantater skal være, så skal du tænke på hvor meget fylde du ønsker udadtil. Har du selv et rundt bryst, er det måske ikke nødvendigt med et meget struttende profil. Mangler du fylde opadtil i dit eget bryst, vil et implantat der strutter meget muligvis være et godt valg til dig.

Både Mentors runde implantater og Motiva har fire forskellige profiler. Hos Mentor hedder de Moderate, Moderate Plus, High og Ultra High. ‘

Hos Motiva hedder de Mini, Demi, Full og Corsé.

For Mentors anatomiske implantater er der tre forskellige profiler.

Valg af størrelse

Vi oplever, at rigtig mange kvinder kommer ind til deres forundersøgelse med et billede eller en reference til en anden kvinde, der har fået lavet en brystforstørrende operation, med et resultat som de ønsker selv at opnå. Og derfor tror de, at de så skal have den samme størrelse som kvinden, de referere til, har fået. Men det er ikke altid så ligetil. Lad os forklare dig hvorfor.

Det er godt med referencer, så kirurgen kan få en idé om hvilket look, du godt kan lide. Men det giver ikke mening at sammenligne sig på den måde. Det kan nemlig være, at du skal have en helt anden størrelse implantat for at få den størrelse bryster, som din reference har.

Så vi har et råd til dig. Og det er, at du ikke skal lægge dig for meget fast på en bestemt implantatstørrelse til din brystforstørrende operation. Størrelsen på implantatet skal din kirurg nok vejlede dig omkring ud fra dit udgangspunkt. Men tag gerne en reference med i form af et billede, så kirurgen har en idé om, hvad dine forventninger er. Og ud fra billedet kan kirurgen så finde den passende størrelse til dig.

Og hvordan vurderer kirurgen så det? Jo, der er nogle forskellige fysiologiske faktorer, som er vigtige at kigge på, når man skal finde det rette implantat. De faktorer er blandt andet bredden på brystkassen og hudens elasticitet.

Bliver du alligevel i tvivl efter forundersøgelsen? Så skal du ikke bekymre dig, for du kan godt skifte mening om størrelsen. Det skal dog ske senest 1 uge før din brystforstørrende operation, og du skal ind og snakke med kirurgen igen inden operationen, så vi kan finde ud af, om størrelsen overhovedet kan lade sig gøre.

Hvor bred er din brystkasse?

Bredden på din brystkasse har betydning for, hvor store implantater du kan få lagt i. Mens profilen indikerer hvor meget implantaterne strutter, så er det diameteren på implantatet, som skal passe til dine brysters bredde. Hvis du er bred om brystet skal du derfor op i et bredere implantat end hvis du er smal om brystet. Ellers vil implantatets bredde ikke passe til bredden på din brystkasse.

Antal ml. eller ”cc” angiver volumen på implantatet, som er en kombination af hvor bredt implantatet er og hvor meget det strutter.

Hvor elastisk er din hud?

Huden på brystet kan strække sig rigtig meget. Hvor elastisk huden er afhænger meget af alder og eventuelle graviditeter og vægttab. Hvis huden at været udvidet og huden på brystet dermed er lidt slap og uelastisk, kan det være nødvendigt at kombinere den brystforstørrende operation med et løft.

Dette vil din kirurg gennemgå med dig til din forundersøgelse, hvis de skulle komme på tale.

Hvor store må implantaterne max være?

Gennem de sidste 3-4 år har vi oplevet, at de kvinder der kommer ind til os med ønsker om at få foretaget en brystforstørrende operation i højere grad ønsker større og større silikonebryster. De ønsker vil vi selvfølgelig gerne efterkomme … hvis det er muligt. Omvendt beror kirurgens professionelle vurdering i høj grad også på mulige komplikationer i forbindelse med større implantater. Og vi ser desværre en øget forekomst af kapseldannelse, rippling, vævsdød etc. jo større implantatet er.

Som vi beskrev tidligere er der en naturlig grænse for hvor store implantater, det er muligt for os at lægge ind i første omgang. Det er vigtigt for os, at det er forsvarligt med sådan en type operation, da det trods alt er kosmetisk og ikke livsnødvendigt. Vi vægter din sikkerhed meget højt. Men vi gør selvfølgelig hvad vi kan inden for de sikkerhedsmæssige grænser for at imødekomme dine ønsker.

Til forundersøgelsen vil vores kirurg derfor præsentere dig for en øvre grænse i forhold til hvor højt vi kan gå op i størrelse, hvis du ønsker dem så store som muligt.

Hvad hvis man er meget i tvivl om implantaterne? Prøv brysterne i 3D

Hvis du efter disse guide og en snak med din kirurg, hvor du prøver nogle implantater på i en spots bh, stadig ikke er sikker i dit valg, så kan vi tilbyde en 3D-simulering. Med en app der hedder Crisalix kan vi vise dig hvordan dine bryster vil se ud med forskellige profiler og størrelser.

Når du sammen med kirurgen er kommet frem til implantat-mærke, form, størrelse og profil, så skal vi tale om hvordan implantaterne skal lægges ind i brysterne, og hvor de skal placeres (Ja, i brystet, selvfølgelig. Men der er faktisk to måder at placere dem på inde i brystet. Mere om det lige om lidt.)

Valg af indgang/ar

Det mest populære sted at placere arret er i brystfolden, som er under brystet i den fold, der naturligt forekommer. Dette er den mest ukomplicerede vej at lægge implantatet ind, og arret bliver i de fleste tilfælde næsten helt usynligt idet brystet dækker.

Der er også mulighed for at gå ind gennem armhulen og gennem brystvorten.

Indgangen gennem armhulen er en populær løsning til dem, der er meget bekymret for at få et synligt ar. Det sætter dog nogle andre begrænsninger til valget af implantater. Så hvis du er meget bekymret for tydelige ar, så vil vi i stedet anbefale dig at tilkøbe vores ar-pakker, hvor vi behandler arret med IPL og Frax-laser. Læs mere om det her.

Indgangen gennem brystvorten kan være en god mulighed, hvis du i samme omgang ønsker areola-korrektion. Hvis vi alligevel skal ind og korrigere areola, som er det pigmenterede område rundt om brystvorten, så kan vi lige så godt spare dig et ar i brystfolden, hvis du ønsker det.

Valg af placering

Ved en brystforstørrende operation kan man lægge implantatet over eller under brystmuslen. I de fleste tilfælde lægger vores kirurger implantatet under brystmusklen, da det giver det mest naturlige resultat i kavalergangsområdet. I nogle tilfælde kan det dog komme på tale at lægge implantatet ind foran musklen.

Hvis kvinden eksempelvis har blødere og let hængende bryster, vil man muligvis opnå det bedste resultat ved at lægge implantatet over musklen.

Det er individuelt fra kvinde til kvinde, og du træffer beslutningen sammen med kirurgen.

Please enable JavaScript

Du kan også høre vores kirurg Anders Ulrik fortælle om forskellen på at lægge implantaterne over eller under musklen i vores podcastepisode om emnet:

Hvad er dine forventninger til dine silikonebryster?

En af de vigtigste emner, du skal gennemgå med kirurgen til forundersøgelsen, er dine forventninger til resultatet. Inden forundersøgelsen er det en god idé at du øver dig i at få sat nogle ord på dine forventninger til din brystforstørrende operation og måske endda finder et billede, du kan have med som referencepunkt. Vores kirurger er meget dygtige, men de er ikke tankelæsere. Så jo flere ord du kan sætte på dine forventninger, så bedre mulighed har vi også for at ramme plet i forhold til dine ønsker.

7 dages betænkningstid før brystforstørrende operation

Når du har været til din forundersøgelse hos en af vores kirurger, og I har lagt en plan for alt det ovenstående, så kan du bestille en tid til operationen. Operationen skal foregå ved en kirurg, du var til forundersøgelse hos, og der skal der gå mindst 7 dage efter du har fået den skriftlige og mundtlige information, inden operationen kan finde sted. Det giver dig tid til at gå hjem og tænke over indgrebet, snakke med familie og venner og eventuelt fortryde – før vi opererer.

Du kan altså først give endeligt samtykke til en brystforstørrende operation, når de 7 dage er gået. Dette er en regel fra Sundhedsstyrelsen, som vi selvfølgelig følger her hos AK Nygart.

Du kan godt bestille en operationstid med det samme efter konsultationen, så længe tiden ligger minimum 7 dage ude i fremtiden. Du kan også tage hjem og vente med at bestille tid til en operation.

Forundersøgelsen koster 600 kr. som du betaler efter jeres samtale. Men booker du efterfølgende en tid til brystforstørrende operation, så vil de 600 kr. bliver modregnet operationsprisen.